Ma, kleuter by lodge in Limpopo vermoor | Maroela Media
Die lodge in Limpopo waar die vrou en haar tweejarige kind se liggame aangetref is. (Foto: SA Polisie)
Die liggame van 'n ma en haar tweejarige kind is Donderdagoggend in 'n kamer by 'n lodge in Limpopo aangetref nadat die twee die aand tevore saam met 'n man 'n kamer daar bespreek het.
Die vrou en kind se hande was agter hul rûe vasgebind en hulle is verwurg.
Kol. Moatshe Ngoepe, polisiewoordvoerder, sê daar was geen teken van die man nie.
Hulle is glo Dinsdag omstreeks 19:00 in 'n grys voertuig by die hek van die lodge op die R518 tussen Mokopane en die Marken-pad afgelaai.
"Die drie het glo 'n kamer vir oornagverblyf gehuur sonder om hul persoonlike besonderhede te verskaf en het die ontvangsklerk verseker dat hulle die volgende oggend om 09:00 gaan vertrek.
"Die volgende dag was die ontvangsklerk verras om geen teken van die besoekers te sien nie en die persoon het gedink hulle het die perseel verlaat," het Ngoepe gesê.
Donderdag is die skoonmaker na die kamer waar die drie vertoef het om dit skoon te maak, waar sy op die liggame van die vrou, in haar 20's, en die kleuter afgekom het. Hulle liggame het reeds begin ontbind. Die man wat saam met hulle was, was spoorloos.
Die polisie is op soek na hierdie man om met die ondersoek te help. Die foto is soos verskaf deur die polisie.
"Die motief vir die voorval is in hierdie stadium onduidelik, maar gesinsgeweld kan nie uitgeskakel word nie," het Ngoepe gesê.
Die slagoffers het geen bewys van identiteit by hulle gehad nie en hulle name is nie bekend nie. "Die polisieondersoek moet hulle identifiseer en hul familie opspoor."
Lt.genl. Nneke Ledwaba, provinsiale polisiehoof, het opdrag gegee dat die polisie se 72 uur-aktiveringsplan in werking gestel word om na die verdagte te soek. Ingevolge dié plan word bykomende hulpbronne dadelik beskikbaar gestel sodat leidrade so gou moontlik opgevolg kan word.
"Die polisie vra mense om te help met inligting wat kan lei tot die inhegtenisneming van die verdagte, vermoedelik in sy 30's.
"Die polisie doen 'n beroep op die persoon op die foto om na die Mahwelereng-polisiestasie of die naaste polisiestasie te gaan om met die ondersoek te help," het Ngoepe gesê.
Enigiemand met inligting kan lt.kol. Richard Boshomane bel by 079 894 5501, of die polisie se Stop Misdaadnommer by 08600 10111.
In die nuus Limpopo moorde
Covid-19-statistieke: Meer as 700 sterftes
Wat se soort plek maak eers dae nadat iemand daar gebly het skoon?
Nou dit is misdaad! Nie die simpel ons-gaan-jou-toesluit-as-jy-nie-jou-makser-dra twak nie. Maar ek neem aan die tipe misdaad het regte breinselle nodig.